《八咏诗 其二 会圃临春风》
南北朝·沈约

临春风。春风起春树。游丝暧如网。落花雰似雾。先泛天渊池。还网细柳枝。

蝶逢飞摇飏。燕值羽参池。扬桂旆。动芝盖。开燕裾。吹赵带。

赵带飞参差。燕裾合且离。回簪复转黛。顾步惜容仪。

容仪已炤灼。春风复回薄。氛氲桃李花。青跗含素萼。

既为风所开。复为风所落。摇绿蒂。抗紫茎。舞春雪。杂流莺。

曲房开兮金铺响。金铺响兮妾思惊。梧台未阴。淇川始碧。

迎行雨于高唐。送归鸿于碣石。经洞房。响纨素。感幽闺。思帏帟。

想芳园兮可以游。念兰翘兮渐堪摘。拂明镜之冬尘。解罗衣之秋襞。

既铿锵以动佩。又絪缊而流射。始摇荡以入闺。终徘徊而缘隙。

鸣珠帘于绣户。散芳尘于绮席。是时怅思妇。安能久行役。

佳人不在兹。春风为谁惜。

作者简介：沈约（441~513年），字休文，汉族，吴兴武康（今浙江湖州德清）人，南朝史学家、文学家。出身于门阀士族家庭，历史上有所谓“江东之豪，莫强周、沈”的说法，家族社会地位显赫。祖父沈林子，宋征虏将军。父亲沈璞，宋淮南太守，于元嘉末年被诛。沈约孤贫流离，笃志好学，博通群籍，擅长诗文。历仕宋、齐、梁三朝。在宋仕记室参军、尚书度支郎。著有《晋书》、《宋书》、《齐纪》、《高祖纪》、《迩言》、《谥例》、《宋文章志》，并撰《四声谱》。作品除《宋书》外，多已亡佚。